《玉华山》
宋代·奚球

玉华山来自何处，巉巉拔立陵紫烟。上有干云切霄之苍松，下有迸崖漱壑之清泉。

长河西来齧山足，燐火白日明峰巅。浮岚暖翠入窗户，六月殿阁风泠然。

我来岂暇吊古迹，俛仰但喜遗嚣喧。心魂澄澈耳目醒，如脱世故游神仙。

平明却入俗尘去，回首烟萝羞满颜。

作者简介：奚球，英宗治平中为太常博士、坊州判官。事见《金石萃编》卷一三六。